Výtržníci narušili mestský zjazd v Bratislave, preteky museli zrušiť

V Bratislave sa dnes konali preteky Svetového pohára horských cyklistov v mestských zjazdoch. Napokon ich nedokončili. Spodnú časť trate zdemolovali výtržníci.

20. jún 2015 o 19:37 TASR

BRATISLAVA. Demonštrácia extrémistov narušila priebeh sobotňajších pretekov 3. kola World City Downhill Tour v Bratislave. Počas jazdy Brazílčana Bernarda Cruza vtrhli na trať výtržníci a fyzicky napadli okolitých divákov.

Na miesto ihneď dorazili policajné zložky a ťažkoodenci, ktorí zasiahli proti skupine približne tristo osôb na nádvorí Bratislavského hradu.

Organizátori museli preteky zrušiť, keďže výtržníci zdemolovali spodnú časť trate.

Extrémisti obsadili trať pretekov. FOTO - SITA.

Na útoku sa podľa spravodajstva RTVS podieľali aj futbaloví chuligáni.

Článok pokračuje pod video reklamou

"Polícia okamžite zakročila a skupinu výtržníkov začala vytláčať, pričom zadržala celkom dvadsaťpäť osôb," informovala bratislavská krajská policajná hovorkyňa Tatiana Kurucová.

V hlavnom meste Slovenska prebiehala od popoludnia demonštrácia proti islamizácii Európy. Rovnako sa v centre Bratislavy zhromaždili aj odporcovia xenofóbie, nacionalizmu a rasizmu.

Niektorí výtržníci mali na hlavách kukly. FOTO - SITA.

"Človek sa polroka snaží, maká na tom, stojí to veľa úsilia a nakoniec to vyvrcholí niečím úplne iným. Nedá sa to opísať. Človek dá do toho maximum a takto sa to obráti," hovorí Filip Polc, jeden z organizátorov pretekov.

"Neviem, nebudem to ani komentovať. Prešiel som brazílskymi favlami (chudobné štvrte, pozn. red.), kde sa ľudia zabíjajú pomaly na dennej báze, no funguje to tam v pohode. A tu sa stane toto. Veľmi ma to štve," hneval sa.

"Vandali rozbili spodnú časť trate, ktorú sme sa snažili opraviť. Bohužiaľ, z časového hľadiska sa nám to už nepodarilo," priznal Polc.

Na miesto ihneď dorazili ťažkoodenci. FOTO - SITA.

Druhý ročník Svetového pohára horských cyklistov v mestských zjazdoch odštartoval vo februári pretekmi v čílskom Valparaíse. Následne pokračoval v brazílskom Santose.

Na oboch podujatiach triumfoval obhajca majstrovského titulu Slovák Filip Polc - bol jedným z organizátorov bratislavského zjazdu.

Seriál SP zakončia 24. októbra preteky v mexickom Taxcu. V priebežnej klasifikácii tejto sezóny má Polc na konte 50 bodov za dve víťazstvá. Druhý Čech Tomáš Slavík má o desať menej. V Bratislave však neštartoval.

Miesto musela monitorovať polícia. FOTO - SITA.

